ශරීර සුවතා ව්‍යායාමයන්හි යෙදීම සඳහා නියාමක ව්‍යාපෘතියක් වශයෙන් නාගරික ප්‍රදේශවල විශේෂ මංතීරු ඉදිකිරීමට රජය තීරණය කරයි.“දිවි නැඟුම” සංකල්පය යටතේ නිරෝගිමත් ජනතාවක් බිහි කිරීමේ අරමුණින් ක්‍රියාත්මක කෙරෙන මේ වැඩසටහන ගම්පහ දිස්ත්‍රික්කයෙන් ආරම්භ කෙරෙන අතර ඒ වෙනුවෙන් වැය කෙරෙන මුදල රුපියල් මිලියන 225.8 ක් බව ආර්ථික සංවර්ධන අමාත්‍යාංශය පවසයි.ගම්පහ දිස්ත්‍රික්කයෙන් ආරම්භ කරන ශරීර සුවතා ව්‍යායාමයන්හි යෙදීමේ මංතීරු ව්‍යාපෘතිය පසුව රටපුරා නාගරික ප්‍රදේශවල ක්‍රියාත්මක කිරීමට කටයුතු යොදා ඇතැයි ආර්ථික සංවර්ධන ඇමැති බැසිල් රාජපක්ෂ මහතා සඳහන් කරයි.කාර්ය බහුල ජීවිතයක් ගත කරන නාගරික ජනතාවට නිදහසේ කාලය ගත කිරීමට මෙන්ම ඔවුන්ගේ සෞඛ්‍ය තත්ත්වය මනාලෙස පවත්වා ගෙන යාම අවශ්‍ය බව පෙන්වා දෙන ඇමැතිවරයා ඒ සඳහා අවශ්‍ය ව්‍යායාමයන්හි යෙදීමට සුදුසු ස්ථාන නාගරික ප්‍රදේශ තුළ පිහිටා නොතිබීම හේතුවෙන් ඒ පිළිබඳව අවධානය යොමු කර පරිසර හිතකාමී ව්‍යාපෘතියක් ලෙස මෙය ආරම්භ කරන බවද කියා සිටී.ශරීර සුවතා ව්‍යායාමයන්හි යෙදීම සඳහා ඉදිකෙරෙන මංතීරු නීරීක්ෂණය කිරීමේ චාරිකාවක නිරතවූ ආර්ථික සංවර්ධන ඇමැතිවරයා එම මංතීරු සකස් කිරීමේදී අවට පරිසරය පිළිබඳව අවධානය යොමු කරන ලෙසත්, ඒවායෙහි පවත්නා අඩුපාඩු සහ මංතීරු නිවැරදිව ඉදිවිය යුතු ආකාරය පිළිබඳවත් අදාළ නිලධාරීන්ට උපදෙස් ලබා දුන්නේය.ඒ අනුව මහර දළුපිටිය පාලම අසලින් මුදුන් ඇළ හරහා කිරිබත්ගොඩ නගරයට යාබද කිලෝමීටර් දෙකක දුරකින් හා පළල අඩි 10 කින් යුක්තව මෙම මංතීරුව ඉදිවන අතර එම මාර්ගය ආසන්නයේ ළමා ක්‍රීඩාංගණයක්, අක්කර දෙක හමාරක පමණ විශාලත්වයකින් යුත් වැවක්ද ඉදි කෙරේ.ඊට අමතරව නිදහසේ කාලය ගතකිරීම සඳහා පැමිණෙන පුද්ගලයින්ට විනෝදවීම සඳහා බෝට්ටු සේවාවක්ද ආරම්භ කිරීමට ආර්ථික සංවර්ධන අමාත්‍යාංශය සැලසුම්කර ඇත.